To mænd på henholdsvis 41 og 48 år er sigtet for falsk anmeldelse. Det sker, efter at de i begyndelsen af august havde anmeldt et røveri i København, som politiet mener er opspind.

Det oplyser politikommissær ved Københavns Politi René Frederiksen fredag.

Den 41-årige mand forklarede til politiet, at han havde holdt ved rødt lys i Valby, da fem personer tvang sig ind i hans bil.

De skulle have truet ham med en pistol og tvunget ham til at køre til sin bopæl på Frederiksberg. Herefter lød forklaringen, at han blev tilbageholdt i bilen, mens nogle af gerningsmændene gik op i lejligheden og røvede hans 48-årige sambo.

Læs også : Bilist holdt for rødt og blev udsat for røveri i 30 minutter

Men politiets efterforskning af sagen viste, at der var noget, som ikke passede sammen.

René Frederiksen kan ikke sige mere om mændenes eventuelle motiv til anmeldelsen, men han siger, at den 41-årige mand har en relation til de fem personer, som han anklagede for røveriet.

Den 41-årige mand, som kørte bilen, har ifølge politikommissæren erkendt delvist, mens den 48-årige mand nægter sig skyldig.

Sagen er nu til juridisk vurdering, hvor det vil blive besluttet, om der skal rejses tiltale eller ej.